Vaders en hulle kinders - www.bybelkennis.co.za
Vaders en hulle kinders
by Mitch Kalp · Published 18/01/2010 · Updated 28/09/2014
Vaders en hulle kinders – Coen Slabber
Goeie Môre. Waar vind ek 'n pragtige deel uit Spreuke van Jesus Sirag? Is dit op rekenaar beskikbaar? Wat ek soek is Hoofstuk 42:9-14. Baie vaders lê vandag ook snags wakker.
In 2005 publiseer Jan van der Watt en Francois Tolmie: Apokriewe: Ou en Nuwe Testament. [Beskikbaar by CUM.] Hierdie gedeelte waarna jy verwys, word soos volg vertaal:
9. In die geheim bekommer 'n pa hom oor sy dogter; ja, die bekommernis oor haar hou hom snags wakker. As sy jonk is, is hy bang sy kry nooit 'n man nie; as sy getroud is, dat haar man nie van haar sal hou nie;
10. As sy 'n maagd is, dat iemand met haar seks sal hê en dat sy dan 'n baba verwag terwyl sy nog in die huis is; as sy getroud is, dat sy ontrou aan haar man sal wees of nie kinders sal kan kry nie.
11. Hou 'n hardkoppige dogter goed dop! Anders maak sy dalk dat jou vyande jou uitlag. Hulle sal oor jou praat in die stad; ook wanneer die mense vergadering hou. Sy sal jou op baie plekke in die skande steek.
12. Moenie dat mans sien hoe mooi jou dogter is nie en moenie haar toelaat om saam met getroude vrouens te sit en gesels nie.
13. want uit klere kom motte en uit 'n vrou kom die slegtheid van 'n vrou.
14. Die slegtheid van 'n man is beter as die goedheid van 'n vrou. Dit is vrouens wat skande en oneer veroorsaak.
By hierdie gedeelte voeg die skrywers twee notas:
Vs 9 – 10: die pa het destyds 'n bruidskat gekry wanneer sy dogter getrou het. Kry sy nie 'n man nie of word swanger voor sy trou, is dit vir haar pa 'n finansiële verlies. As die dogter getroud is en sy is ontrou of sy het geen kinders nie, kon die man van haar skei en haar pa moes die bruidskat teruggee. [Destyds is geglo dat onvrugbaarheid altyd die vrou se skuld is.] Daarom bly die pa bekommerd al is sy dogter getroud.
Vs 14: Hierdie is 'n getroue weerspieëling van die moeilike en onderdrukte posisie waarin vrouens hulle destyds bevind het. Dit is teen hierdie agtergrond dat 'n mens die totaal ander manier waarop Jesus later teenoor vrouens opgetree het, beter kan waardeer.